text: Fysiksjov i planetariet
  13 oktober 2015 kl. 15.39
  De, der tirsdag valgte at tilbringe en efterårsferiedag på Orion Planetariet fik knald for skillingen. To studerende sprang nemlig ting i luften.
  - Altså vi springer ikke noget i luften uden at vi har en grund til det. Vi forklarer altid vores eksplosioner, fortæller Kenneth Lund Andersen, der til daglig er fysikstuderende, til TV SYD.
  Sammen med makkeren Anders Hüche laver han i efterårsferien fysikshow på Orion Planetariet i Jels.
  - Vores højeste mission er virkelig at inspirere folk til, at de vil ind og læse noget naturvidenskabeligt, fortæller Kenneth Lund Andersen.
  Og måske lykkes det. I hvert fald var Valdemar Dyrholm på 9 år imponeret.
  - Det var rigtig sjovt med eksplosionerne, siger Valdemar Dyrholm, der også til daglig er interesseret i fysik.
  Fysikshowet på Orion Planetariet kan opleves igen onsdag, og udover det kan man i efterårsferien  også opleve en ny forestilling, der handler om at finde liv på andre planeter. Torsdag og fredag kan man deltage i en workshop med technic-lego. Tjek Orion Planetariums hjemmeside, for flere ideer til at putte fysik og astronomi på ungernes efterårsferieskema.
  
  
  